**การนำเสนอนวัตกรรม (Innovation)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. ชื่อผลงาน** การ์ดลดเกิน

**2. ประเภทของนวัตกรรม** นวัตกรรมด้านกระบวนการ (Process Innovation Project)

**3. ผู้เสนอผลงาน** นางสาวเพชรรัตน์ ทิพย์เสน **ตำแหน่ง** พยาบาลวิชาชีพ และเจ้าหน้าที่ตึกผู้ป่วยในหญิง

**4. หน่วยงาน** โรงพยาบาลหนองกุงศรี ตึกผู้ป่วยในหญิง

**5. ความสำคัญของผลงานหรือนวัตกรรมที่นำเสนอ**

กิจกรรม 5ส มีคุณค่าในการพัฒนาคนอย่างเป็นระบบ ที่เหมาะสมสามารถนำมาใช้เพื่อ ปรับปรุงแก้ไขงานและรักษาสิ่งแวดล้อมในสถานที่ทำงานให้ดีขึ้น การปฏิบัติกิจกรรม 5ส จนเกิดเป็นนิสัย เป็นการสร้างรากฐานของระบบคุณภาพ เพราะกิจกรรมนี้ฝึกให้ทุกคนในหน่วยงานได้ร่วมกันคิด ร่วมกันทำงานเป็นทีม และเป็นระเบียบวินัย มีองค์ประกอบคือ **สะสาง Seiri**  คือ การแยกระหว่างของที่จำเป็นต้องใช้กับของ ที่ไม่จำเป็นต้องใช้ขจัดของที่ไม่จำเป็นต้องใช้ทิ้งไป **สะดวก Seiton** คือ การจัดวางของที่จำเป็นต้องใช้ให้เป็นระเบียบสามารถหยิบใช้งานได้ทันที **สะอาด Seiso** คือการปัดกวาดเช็ดถูสถานที่ สิ่งของ อุปกรณ์ เครื่องมือเครื่องจักร ให้สะอาดอยู่เสมอ  **สุขลักษณะ Seiketsu** คือ การรักษาและปฏิบัติ 3ส ได้แก่ สะสาง สะดวก และสะอาดให้ดีตลอดไป **สร้างนิสัย Shitsuke** คือ การรักษาและปฏิบัติ 4ส หรือสิ่งที่ กำหนดไว้แล้วอย่างถูกต้องจนติดเป็นนิสัย ซึ่งองค์ประกอบทั้ง 5 นี้เป็นเทคนิคที่ทุกคนสามารถเข้าใจแนวทางการปฏิบัติได้ง่าย อุปกรณ์ที่ใช้มีเพียงเครื่องมือทำความสะอาด ซึ่งใช้งบประมาณต่ำ ผู้ทำ 5ส ได้เรียนรู้การทำงานเป็นทีมเป็นกิจกรรมที่ปฏิบัติ เป็นกลุ่มพื้นที่ สมาชิกในพื้นที่ได้ร่วมกันวางแผนและลงมือปรับปรุงพื้นที่ ปฏิบัติงานของตนเอง ทำให้พื้นที่ได้รับการพัฒนาปรับปรุงให้ดีขึ้นและมีความเป็นระเบียบเรียบร้อย มีการจัดเก็บสิ่งของเป็นระเบียบมากขึ้น ทำให้ไม่ต้องเสียเวลาค้นหาของหรือเอกสาร ส่งเสริมการสร้างนิสัย และการมีวินัยในหน่วยงาน

 โรงพยาบาลหนองกุงศรีจึงได้นำเอาแนวคิดเรื่อง 5ส มาปรับใช้ในทุกหน่วยงานเพื่อเพิ่มประสิทธิภาพในการบริหารจัดการให้มีประสิทธิภาพ จากการเริ่มกิจกรรมสะสางในหน่วยงานผู้ป่วยในพบว่ามีปัญหาด้านกระบวนการที่ระบบการเบิกจ่ายและจัดเก็บอุปกรณ์ของหน่วยงานมีการเบิกของสัปดาห์ละ 1 ครั้ง แต่ไม่ได้มีการกำหนดปริมาณ ส่วนเจ้าหน้าที่ที่เบิกนั้นได้เบิกวัสดุตามการคาดคะเน ทำให้บางครั้งมีอุปกรณ์ไม่พอใช้ หรือมากเกินจำเป็นทำให้สิ้นเปลืองงบประมาณ อุปกรณ์สิ้นเปลืองที่เห็นได้ชัดได้แก่ Syringe , Alcohol สำลี Gauze น้ำยาล้างแผล กระดาษ A4 , Set IV ส่วนอุปกรณ์ที่หมดอายุในหน่วยงานได้แก่ Air way ET Tube เนื่องจากมีปริมาณการใช้น้อย ถ้าเบิก 70%Alcohol 450 ml. 1 ขวดราคา 28 บาท เบิกต่อสัปดาห์ 24 ขวด คิดเป็นเงิน 672 บาท ใช้พื้นที่จัดเก็บในชั้นทั้งหมด 2 ชั้น แต่เมื่อมาคำนวณดูแล้วใช้จริงสัปดาห์ละ 10 ขวดนั้นเพียงพอต่อการใช้งาน คิดเป็นเงินเพียง 280 บาท ใช้พื้นที่จัดเก็บแค่เพียง 1 ชั้นเท่านั้น และวัสดุอุปกรณ์อื่นๆ ก็ได้เบิกมาคล้ายกัน เป็นทำให้ทางหน่วยงานได้ตระหนักถึงความสำคัญของระบบการเบิกอุปกรณ์นี้ จึงได้มีการประชุมปรึกษาในหน่วยงานนำเสนอปัญหาที่พบและหาแนวทางแก้ไขร่วมกัน คือการจัดทำระบบจำกัดของเบิกโดยร่วมกันกำหนดปริมาณของใช้เป็น Maximum ไว้เพื่อให้เบิกของไม่ให้เกินจำนวนและเพียงพอต่อการใช้งาน ไม่มีของหมดอายุเกิดขึ้น ลดค่าใช้จ่ายของหน่วยงาน

**6. จุดประสงค์และเป้าหมายของนวัตกรรม**

1. เพื่อนำกระบวนการกิจกรรม 5ส มาปรับใช้ในหน่วยงาน

2. เพื่อให้สถานที่ทำงานสะอาดเป็นระเบียบเรียบร้อย

3. เพื่อลดการเบิกอุปกรณ์เกินความจำเป็น

**7.วิธีการพัฒนานวัตกรรม**

 1. วิเคราะห์ปัญหาที่เกิดขึ้นในหน่วยงาน ประชุมหน่วยงานและร่วมเสนอวิธีแก้ไขปัญหา

 2. แบ่งพื้นที่รับผิดชอบ และมอบหมายหน้าที่รับผิดชอบแบบแบ่งโซน

 3. จัดทำนวัตกรรมการ์ดลดเกิน โดยได้ร่วมกันกำหนดปริมาณ Maximum Minimum ในระบบการเบิกของในหน่วยงาน

 4. นำนวัตกรรม เรื่อง การ์ดลดเกิน มาใช้ โดยอธิบายวิธีการใช้ให้ได้ศึกษาและปฏิบัติตาม

 5. ทดสอบการใช้การ์ดลดเกิน และบันทึกผลเปรียบเทียบ

 6. วิเคราะห์ผลลัพธ์

**8.ผลลัพธ์**

 จากการบันทึกผลเปรียบเทียบก่อนและหลังการพัฒนาระบบเบิกจ่ายและจัดเก็บวัสดุอุปกรณ์ในวัสดุจำพวกสิ้นเปลืองที่เห็นได้ชัด พบว่า หลังมีการกำหนดปริมาณการเบิกวัสดุทำให้มีค่าใช้จ่ายลดลงยกตัวอย่างเช่น 70%Alcohol จากเบิกจำนวน 24 ขวด(672 บาท) เบิกลดลงเหลือเพียง 10 ขวด(280 บาท) Syring ขนาดต่างๆ จำนวนการเบิกลดลงจาก 5 กล่องเหลือเพียง 1 กล่องในขนาดที่ไม่มีความจำเป็นต้องใช้ลดค่าใช้จ่ายจาก 2,754 บาท เหลือ 2,325 บาท สำลีแอลกอฮอล์เบิกสัปดาห์ละ 5 กล่องเป็นเงิน 1,520 เหลือ 3 กล่องเป็นเงิน 912 บาท Set IV ค่าใช้จ่ายจาก 110 บาท ลดลง 53 บาท น้ำยาล้างแผล(Providone Iodine) จากเบิกเป็นเงิน 1,968 บาท ลดลง 820 บาท กระดาษ A4 ที่ต้องใช้ในการปริ้นงานเมื่อก่อนเบิกสัปดาห์ละ 12 รีม ลดลงเบิก 10 รีม คิดเป็นเงินลดลง จาก 1,260 บาท เป็น 1,050 บาท และวัสดุจำพวกสำลี Gauze sterile ลดลงจาก 2,400 บาทเป็น 1,200 บาท ในส่วนอุปกรณ์ที่หมดอายุกรณี Air way , ET tube คืออุปกรณ์ที่มีการสำรองไว้ตามจำนวนที่เหมาะสมแล้ว แต่ในบางช่วงเกิดเหลือเนื่องจากในช่วงเวลานั้นมีปริมาณการใช้น้อยกว่าปกติ จากการกำหนดระบบการเบิกวัสดุทำให้มีการตรวจเช็คอุปกรณ์สม่ำเสมอ สำรองวัสดุแต่เพียงพอทำให้ไม่พบของหมดอายุในหน่วยงาน

**9.ประโยชน์ / การนำไปใช้ / ผลสำเร็จของนวัตกรรม**

ประโยชน์ของการกำหนดระบบเบิกจ่ายวัสดุ ทำให้หน่วยงานเป็นระเบียบเรียบร้อยมีพื้นที่จัดเก็บเพียงพอและไม่ล้นตู้เก็บ ไม่มีของหมดอายุในหน่วยงาน กรณี Air way , ET tube เหลือเนื่องจากจากมีการใช้งานน้อย ก็ให้ส่งอุปกรณ์ที่เหลือใช้ และใกล้หมดอายุไปให้จุดบริการอื่นที่มีโอกาสใช้สูงกว่า เช่น ให้ห้องฉุกเฉิน ทำให้ลดค่าใช้จ่ายที่ไม่จำเป็นจากการเบิกอุปกรณ์ บุคลากรมีแนวทางในการเบิกและจัดเก็บวัสดุอุปกรณ์ที่ชัดเจน มีระบบ และสามารถนำวิธีนี้ไปใช้กับอุปกรณ์อื่นๆในหน่วยงานต่อไป